Papersnake/gushiwen huggingface dataset:
寄开化李令光四首 其三
程俱（宋代）

山间古梅林，有鸮集其端。不飞亦不鸣，弹射莫敢干。

下窥群雀亦，啄颡刳其肝。欣然舐两爪，意得良自安。

飞来多凡鸟，助此凶且残。安知万山曲，亦复鸣栖鸾。

相咻固不可，见嚇技亦殚。众鸟既有恃，相斯在岁寒。
花靥镇二首 其二
刘安上（宋代）

花靥谁名镇，梅装自古传。家家小儿女，满额点花钿。
游龙宫
刘因（元代）

翠涧如生烟，石濑欲无雪。纵目失平地，仰面犹清樾。

时节未当失，生意方谋泄。随时久闭藏，与物今超越。

兹游岂人力，胜境殆天设。拊石看栖龙，髣髴仇池穴。

闻说如桃源，自古有深绝。抠衣径欲往，不见当年辙。

独立驭长风，哀歌山石裂。
塞上曲
王镃（宋代）

黄云连白草，万里有无间。
霜冷髑髅哭，天寒甲胄闲。
马嘶经战地，雕认打围山。
移戌腰金印，将军度玉关。
送俞居士归蜀
释重顯（宋代）

何处深栖役梦频，青城抛却数溪云。
如今老大归难得，祇寫情怀远送君。
夜坐
郭之奇（明代）

屐齿门前静，閒庭任绿苔。冷风和窍出，疏月向窗开。

水脉池中活，云根屋上栽。吾庐终吾爱，不足外人来。
句 其一
陈师锡（宋代）

金马旧游三学士，玉麟交政两诸侯。
柳枝词咏篙水溅妓衣
裴虔余（唐代）

半额微黄金缕衣，玉搔头袅凤双飞。
从教水溅罗裙湿，还道朝来行雨归。
送别
张嵲（宋代）

岁晚多烈风，鸿雁号广泽。
寒日行天边，及兹送归客。
余生足暌异，不作儿女色。
此夕复何夕，伤离重悽恻。
子櫂既云西，余行亦将此。
岂但今日别，方异平生迹。
千里既寄书，万里空叹息。
朝市与山林，从兹恐乖隔。
送徐生仁荣侍亲游山
戴表元（宋代）

早识梁松拜，居成潘岳游。
一年归雁雨，四月落花秋。
溪味凉供酒，山声书入舟。
归来停新语，莫但作吴讴。
内人斜二首
张嵲（宋代）

山色依依水自流，内人斜畔最堪愁。
荒榛蔓草萦寒骨，更有何人吊杜秋。
水（一作韩喜诗）
韩溉（唐代）

方圆不定性空求，东注沧溟早晚休。高截碧塘长耿耿，

远飞青嶂更悠悠。潇湘月浸千年色，梦泽烟含万古愁。

别有岭头呜咽处，为君分作断肠流。
赠李端履
马光祖（宋代）

从来难察是奸欺，莫索心头只自知。
惟有老夫呼得应，他年祸福更关谁。
金陵十二钗又副册——晴雯
曹雪芹（清代）

霁月难逢，彩云易散。
心比天高，身为下贱。
风流灵巧招人怨。
寿夭多因诽谤生，
多情公子空牵念!
同昌甫陪朱虞卿约尹郑二士饮食艮堂
韩淲（宋代）

到处逢春酌，闲吟过此生。落花亭上饮，芳草岸边行。

我亦非无兴，人应不负情。风光共流转，楼外远山明。
二月十六日夜独酌思归四首 其二
方回（元代）

聊复埋身面糵昏，倘来倘去肯销魂。瓦犹幸有三间屋，绢可全销二丈裈。

壮士笑谈跻将相，寒儒衰老误儿孙。社公雨作春灯暗，独尽花前酒一樽。
菩萨蛮
汪莘（宋代）

问言何处秋光好。当年曾过长洲道。一望没遮拦。天宽水亦宽。

也因轻霭扫。也傍斜晖讨。指点与君看。画他难不难。
过岳冠山二首
李弥逊（宋代）

岳冠山下月黄昏，石立波蚕势莫分。
回首风前魂欲断，东西南北水边云。
冬夜二首
张耒（宋代）

惨惨诸山暮，寥寥老树空。
尚飞霜雁急，不动雪云重。
挂冷寒灯壁，悲传夜柝风。
隔窗无恨竹，萧飒到晨钟。
题瑞岩
王十朋（宋代）

雁荡看不足，瑞岩游更贪。斗奇虽有愧，蕴秀了无惭。

涧古水鸣玉，寺幽山染蓝。匆匆一宿去，未暇问三三。
内庄吊王中丞三善
沈丙莹（清代）

重围亲解贵阳城，手剪蛮奴十万兵。虎子不擒空入穴，豹皮虽死尚留名。

降人轻信悲文伟，烈士无援恨进明。一卷黔书论成败，平反苛论仗邹生。
题何参政所藏七贤图
谢肃（明代）

黄尘欲蔽日月明，十年四海横戈兵。士风巳随习俗变，尽舍仁义谈纵衡。

遂使栖栖七君子，独着儒服令人惊。胸中岂有经济具，眼底厌看龙蛇争。

大山长谷便同往，不独隐迹兼隐名。由来贫贱足闲适，岂必浊世干浮荣。

两生不来汉仪简，四老既去秦运倾。宁知贤人慎出处，能与国家关重轻。

况今作者巳云七，束帛合向丘园徵。君不见旁求良弼到版筑，一说能令商道兴。
梅岭 其二
谢锡朋（清代）

惯将双屐作生涯，浅水疏篱小住家。自笑得居香雪里，读书倦后便看花。
题时觉寺在在堂十二首
舒坦（宋代）

风吹雨脚细於丝，泠暖浑如寒食时。
不待千山消尽雪，小红已到杏花枝。
壶中天 石帚韵再答少谷留别
张祥龄（清代）

故山抛却，把南花分做、荆台仙侣。斜日照残楼外柳，柳外青山无数。

绣户春灯，画罗秋扇，泪点吹成雨。兰成已老，断肠难写愁句。

薄暮千叠阳关，梅花片片，分散长安去。早是客怀无著处，空望烟波迷浦。

鸥梦三生，蝶魂孤枕，留也无人住。栏干几曲，大堤南北分路。
鹧鸪天 效东坡体
元好问（金朝）

煮酒青梅入坐新。姚家池馆宋家邻。楼中燕子能留客，陌上杨家也笑人。

梁苑月，洛阳尘。少年难得是闲身。殷勤昨夜三更雨，胜醉东城一日春。
时宰生日诗三十绝 其二
周紫芝（宋代）

绣衮貂冠举世荣，阴功难报本难名。令公清德流无尽，依旧秦淮绕故城。
杂兴 其四
徐鹿卿（宋代）

庭兰尚牢落，庭草已勾萌。草与兰何似，东风亦世情。
和陆懋成赏花韵
秦旭（明代）

粉容凝露怯春寒，彷佛温泉浴罢看。国色尚含当日宠，人情不减去年欢。

休嗟白发羞明镜，最喜红云压画栏。若得芳心同竹石，免教词客怨凋残。
复用九日诗韵呈黄寿鹏
朱之才（宋代）

忽忽天星二十九，当年曾醉琼林酒。春风射策紫垣深，犹记灵和殿前柳。

与君虽异千佛名，出入南宫同户牖。春蚕食叶七千人，看君运笔如挥帚。

妙龄忠气轶衡嵩，馀子纷纷真培塿。那知晚节岱阳城，白发苍颜两閒叟。

君材有如万斛舟，顾我碌碌才筲斗。时穷壮士或饭牛，遇合封侯起屠狗。

东皋有田供王赋，天寒且辍扶犁手。寂寥圭窦对书册，火冷灯青夜方久。

先生乘兴肯相过，亦有青钱沽玉友。
梅花 其二
释道潜（宋代）

造化推排力自强，非关著意占年芳。繁霜乱雪虚埋没，倾国人知有此香。
重午
王镃（宋代）

丝丝梅雨湿榴花，处处钗符袅鬓鸦。
醉听画楼思远曲，艾枝簪满碧巾纱。
天冠山二十八首 其十七 鬼谷岩
王士熙（元代）

道散亦已久，世变如浮云。石壁有太古，为问空同君。
澄台小集叠韵
张湄（清代）

澄台嘉樾密戎戎，醉后凭高四望通。岛市别开帆影外，天垠纯浸水光中。

迢遥亲舍孤云拥，浩渺予怀碧海同。日午南薰方荐爽，当风不复辨雌雄。
秋日偶成 其七
陈之遴（明代）

白狼河上望京师，皎月清霜共此时。七萃旌旗长缭绕，三朝剑佩自委蛇。

伏波铜柱成功易，横海戈船献捷疑。南国余黎供上切，输将争恨役车迟。
寄玄敬
邢参（明代）

函丈论文十载余，暂违接席笑慵疏。
要知泉石蒙题品，谩遣椷封候起居。
满座宾朋应贳酒，一楼灯火想雠书。
新春未肯经郛郭，孤负蓬门日扫除。
送陆洿郎中弃官东归
杜牧（唐代）

少微星动照春云，魏阙衡门路自分。

倏去忽来应有意，世间尘土谩疑君。
蝶恋花
吴灏（清代）

已动春雷寒渐杳。料峭春情，淡淡将人绕。帘外浓云天欲晓。

檐间有个鸣春鸟。

几日桃花开落少。嫩叶团枝，新绿生池沼。燕子未归春悄悄。

炉香静室斜烟袅。
步蟾宫 其一 木犀
蒋捷（宋代）

绿华剪碎娇云瘦。剩妆点、菊前蓉后。娟娟月也染成香，又何况、纤罗襟袖。

秋窗一夜西风骤。翠奁锁、琼珠花镂。人间富贵总腥膻，且和露、攀花三嗅。
栎园
吴龙起（宋代）

栎园依古寺，景物久凄凉。
荆棘无人翦，亭台逐处荒。
数禽栖曲沼，独犬吠空堂。
惆怅梅花发，凭谁管暗香。
罗源护国院危簿以为大类庐山因作两绝句 其二
许景衡（宋代）

东林未到闻人说，护国门前最逼真。亦有远公能好客，他年同作社中人。
西县道中有短亭，岩穴飞泉隔江洒至，因成二首
薛能（唐代）

风凉津湿共微微，隔岸泉冲石窍飞。

争得巨灵从野性，旧乡无此擘将归。

一瀑三峰赤日天，路人才见便翛然。

谁能夜向山根宿，凉月初生的有仙。
咏史二首
曾巩（宋代）

京室天下归，飞甍无余地。
国士忧社稷，涂人养声利。
贵贱竞一时，峨冠各鳞次。
子龙独幽远，聘召漠无意。
病中诗十五首。初病风
白居易（唐代）

六十八衰翁，乘衰百疾攻。朽株难免蠹，空穴易来风。

肘痹宜生柳，头旋剧转蓬。恬然不动处，虚白在胸中。
紫玉台
释古汝（明代）

洪崖百尺仰晴峰，映日含烟出半空。爱景独寻台上路，探奇那避石头风。

青山特矗浮云外，江水平连远树中。古寺疏钟催暮色，寂寥枫叶染天红。
老马
宫尔劝（清代）

东郊老骕骦，瘦骨自昂藏。谁惜成功大，翻怜识路长。

空群思冀北，临阵怯沙场。伏枥年年事，堪回烈士肠。
春词
柴随亨（宋代）

炉烟爇尽冷衣篝，长乐钟声半入楼。
燕子不归春梦断，刺桐花月上帘钩。
和陈古民镜里花二首 其一
邓云霄（明代）

楼上残妆对镜时，名花倚槛笑相窥。玉台不照孤鸾翼，金鹊新栖并蒂枝。

月下横斜看未定，波间摇曳影频移。何如伫立青铜里，却羡传神胜画师。
送余赞善使还赴薛尚书幕
张南史（唐代）

音书不可论，河塞雪纷纷。雁足期苏武，狐裘见薛君。

城池通紫陌，鞍马入黄云。远棹漳渠水，平流几处分。
念奴娇·柳花飞絮
王之望（宋代）

柳花飞絮，又还是、清明寂寞时节。洞府人间嗟素手，今日匆匆分拆。巧笑难成，含情谁解，顾影无颜色。风流满面，却成春恨凄恻。云鬓从亸金蝉，纷纷红泪，千点胭脂湿。聚调轻盈离调惨，声入低空愁碧。祖帐将收，骊驹欲驾，去也劳相忆。伤心南浦，断肠芳草如积。
送柳先辈从事桐庐
胡宿（宋代）

甘樱离会酒初醒，还赴东侯拱璧迎。江上桃歌传乐录，坐中鹦鹉占宾荣。

仙车过洛人偏识，绣骑还邛客尽倾。后夜严陵台上望，紫云西北是神京。
偶作
刘摰（宋代）

春气未强寒惨惨，羁人多病兴寥寥。闲愁付与毫端遣，长日期于局上销。
又三绝戏老友 其三
李新（宋代）

摘尽霜髭秃猬髯，年来地阁不任尖。芙蓉为惜斑斑鬓，着力风前压帽檐。
武功县望太白山
周京（清代）

百里武功县，明当太白山。雪从何代积，春到几时还？

清霁迥晴昊，高寒指翠峦。军行休鼓角，风色正愁颜。
夜坐闻雪寄所知
齐己（唐代）

初宵飞霰急，竹树洒干轻。不是知音者，难教爱此声。

渐凌孤烛白，偏激苦心清。堪笑同文友，忘眠坐到明。
拟醉（自此至《狂醉》，皆是夕所赋）
元稹（唐代）

九月闲宵初向火，一尊清酒始行杯。

怜君城外遥相忆，冒雨冲泥黑地来。
孝贤皇后陵寝酹酒
弘历（清代）

未可漠然去，酹临取便中。十年拟庄蝶，百岁咏唐风。

彤管芳犹在，椒涂颂莫穷。朱华山咫只，埋恨我心同。
闰六月，立秋後暮热，追凉郡圃二首
杨万里（宋代）

夏欲尽头秋欲初，小凉未苦爽肌肤。
夕阳幸自西山外，一抹斜红不肯无。
寿楼
欧阳修（宋代）

碧瓦照日生青烟，谁家高楼当道边。
昨日丁丁斤且斲，今朝朱栏横翠幕。
主人起楼何太高，欲夸富力压群豪。
楼中女儿十五六，红膏画眉双鬓绿。
日暮春风吹管弦，过者仰首皆留连。
应笑楼前骑马客，腰垂金章头已白。
苦贪名利损形骸，争若庸愚恣声色。
朝见骑马过，暮见骑马归。
经年无补朝廷事，何用区区来往为。
行武担西南村落有感
陆游（宋代）

骑马悠然欲断魂，春愁满眼与谁论？市朝迁变归芜没，涧谷谽＊互吐吞。
一径松楠遥见寺，数家鸡犬自成村。
最怜高冢临官道，细细烟莎遍烧痕。
野炊白沙沙上
杨万里（宋代）

半日山行底路涂，欲炊无店籴无珠。
旋将白石支燃鼎，却展青无当野庐。
一望平田皆沃壤，只生枯苇与寒芦。
风餐露宿何亏我，玉馔琼楼合属渠。
烛影摇红
翁元龙（宋代）

蜀锦华堂，宝筝频送花娆酒。妖娆全在半开时，人试单衣后。花娆围春竞秀。如红潮、玉腮微透。欲苏还坠，浅醉扶头，朦胧晴画。

金屋名姝，眼情空贮间眉岫。世间还有此娉婷，拚尽珠量斗。真艳可消受。倩莺催、天香共袖。冷烟庭院，淡月梨花，空教春瘦。
过乘如禅师萧居士嵩丘兰若
王维（唐代）

无著天亲弟与兄，嵩丘兰若一峰晴。食随鸣磬巢乌下，

行踏空林落叶声。迸水定侵香案湿，雨花应共石床平。

深洞长松何所有，俨然天竺古先生。
陪秋叔游幽谷即席赋一川花
韦骧（宋代）

城南幽谷去非赊，踏石穿云境趣佳。门下车鱼情浃洽，道旁旌旆影鬖髿。

笙箫宛转随风远，台榭参差对日斜。白玉为船载琼醑，未容轻负一川花。
自叹
吴潜（宋代）

门槌拍板久收藏，又向棚头弄一场。
束缚冠裳新上舍，经营粥饭旧街方。
乱鸦啼处客回首，落雁声边人断肠。
堆案文书销永日，谁云燕寝凝清香。
余归自道场何山遇大风因憩耘老溪亭命官奴秉
苏轼（宋代）

三句，只最后一句作“怜此腰肢袅”，文字小异。
当为讹成无疑。
?
和子瞻次韵陶渊明停云诗
苏辙（宋代）

晚稻欲登，白露霄蒙。
人饮嘉平，浆酒如江。
我独何为，观成于窗。
此心了然，来无所从。
忻州牧汪君
何道生（清代）

晋国畸人元裕之，金源文献独维持。兴亡尽入诗千首，磊块难消酒百卮。

一代典章谁信史，中州坛坫此雄师。浣花心事坡翁笔，不及成都有旧祠。
春残归思
方回（元代）

春残江水匝江城，尚忆初来雪未晴。
果菜芳辛频代谢，禽鱼孕育各生成。
昼长独坐拍棋子，夜静不眠欹柝声。
南望湘漓杳无耗，黟峰桐岘最关情。
昭君行
黄裳（宋代）

良家有子惠而秀，昔在汉宫谁更有。入宫见妒名不传，咫尺君王望恩久。

柰何赋分薄如人，却属画工为好丑。千金买笑那敢当，无赂应嗟落人后。

俄闻召见喜且惊，自以閒雅文轻盈。将谓君王必回顾，行且遂承恩与荣。

权兼天下失所制，女子未免匈奴行。此身既系国休戚，君王虽悔难复更。

雪怨云愁竟何语，自小谁知北征苦。既知中华栖上清，乃托胡人为死生。

平居怅望一成梦，用傃遐荒寻去程。胸前但殒默默泪，门外已抗悠悠旌。

辕马悲鸣日云远，行经几处单于城。平沙莽莽春不青，顽阴漫漫天不明。

随无鸳鸯欢悦情，送有琵琶哀怨声。大抵言意非吾类，眷眷向前愁益并。

宁落家乡作孀妇，焉用阏氏尊予名。人惟适性乃有乐，未必膏粱胜藜藿。

当时将相若为策，岂意安边用颜色。君虽不幸功可称，莫道佳人只倾国。

思归曲在人已非，青冢空悲塞南客。
白雪歌
徐孝嗣（南北朝）

风闺晚翻霭，月殿夜凝明。愿君早流眄，无令春草生。
送翰林宋先生致仕归金华二十五首 其二十二
孙蕡（明代）

羽衣来自大江西，打得旌阳铁柱碑。闻道珊瑚缠乐石，碧潭清夜老龙嘶。
买陂塘
袁淑（南北朝）

恋山眉、一痕斜照，萧萧红妒枫桕。西风小飐鸥波冷，青鬓几人吹皱。

招素友、便软踏香莎，选胜联吟袖。蓼花汀口。认水瑟玻璃，天低菡萏，清景肯辜负。

园林好，指点双湖依旧。凭阑几度回首。秋心暗逐溪烟袅，省识吟魂孤否。

休僝僽，算临水登山，此恨年年有。莓苔坐久。蓦菰黑沉云，柳黄搀暝，凉入采菱手。
偈颂十五首
释宝印（宋代）

佛高一丈，魔高一丈。
正觉山前，无风起浪。
金山个里，佛魔俱丧。
无星现时，且莫欺诳。
无牛乳麋，有德山棒。
为甚如此，真法供养。
水调歌头·四明有狂客
赵秉文（金朝）

昔拟栩仙人王云鹤赠予诗云：“寄与闲闲傲浪仙，枉随诗酒堕凡缘。黄尘遮断来时路，不到蓬山五百年。”其后玉龟山人云：“子前身赤城子也。”予因以诗寄之云：“玉龟山下古仙真，许我天台一化身。拟折玉莲闻白鹤，他年沧海看扬尘。”吾友赵礼部庭玉说，丹阳子谓予再世苏子美也。赤城子则吾岂敢，若子美则庶几焉。尚愧辞翰微不及耳。因作此以寄意焉。

四明有狂客，呼我谪仙人。俗缘千劫不尽，回首落红尘。我欲骑鲸归去，只恐神仙官府，嫌我醉时真。笑拍群仙手，几度梦中身。
倚长松，聊拂石，坐看云。忽然黑霓落手，醉舞紫毫春。寄语沧浪流水，曾识闲闲居士，好为濯冠巾。却返天台去，华发散麒麟。
竹马子·登孤垒荒凉
柳永（宋代）

登孤垒荒凉，危亭旷望，静临烟渚。对雌霓挂雨，雄风拂槛，微收烦暑。渐觉一叶惊秋，残蝉噪晚，素商时序。览景想前欢，指神京，非雾非烟深处。
向此成追感，新愁易积，故人难聚。凭高尽日凝伫。赢得消魂无语。极目霁霭霏微，瞑鸦零乱，萧索江城暮。南楼画角，又送残阳去。
杨柳枝·谁识天边一井金
王哲（金朝）

谁识天边一井金。紫光侵。朝朝日日眼前临。没人寻。惟我静中知去处，自堪任。尽斤尽两入珠林。出高岑。
挽李提刑久善
史尧弼（宋代）

大江南畔按澄初，兵弄潢池悉就俘。
坐使奔鲸无脱网，当时悬鼓不鸣桴。
后来盗起螺川震，却恨公归蜀道趋。
但使国侨长在郑，定知卖剑化萑蒲。
秋日奉陪王丰甫许子大康平仲游贤沙宿凤池登升山偶成二首 其二
李纲（宋代）

追陪杖屦极幽寻，共宿精庐上翠岑。凤鸟不来空碧沼，仙人已翠得黄金。

月林散影琼瑶碎，烟水澄光组练深。欲把诗篇与收拾，登临谁会此时心。
一翦梅 蔡州作
王寂（南北朝）

悬瓠城高百尺楼。荒烟村落，疏雨汀洲。天涯南去更无州。坐看儿童，蛮语吴讴。过尽宾鸿过尽秋。归期杳杳，归计悠悠。阑干凭遍不胜愁。汝水多情，却解东流。
秋日杂咏六首
韩元吉（宋代）

草草重阳节，黄花惜未开。
故人犹有酒，行客且衔杯。
日落蛩声苦，云低雁影来。
南山足佳气，独立意徘徊。
送侍讲学士邓善之辞官还钱塘 其五
卢亘（元代）

离离天星高，皓皓云月光。候雁过楚泽，蟋蟀鸣中堂。

天时谅难测，徒然多感伤。念子去意远，沈忧结衷肠。

忆昔初奉欢，露白春兰芳。清尊罢新制，妙趣深濠梁。

飞景急西匿，川流浩汤汤。玄发凄岁晚，木脱天雨霜。

蔓草岂容惜，松柏在高冈。
岁抄四绝 其三
周紫芝（宋代）

此生无事不随缘，世路何心更著鞭。年尽未归真偶尔，春来若健亦欣然。
示弟
李贺（唐代）

别弟三年后，还家一日余。
醁醽今夕酒，缃帙去时书。
病骨犹能在，人间底事无？
何须问牛马，抛掷任枭卢！
菜花
谷氏（明代）

簇簇花开麦陇西，遥看黄绢晒鹅溪。饶他不惜金铺地，未买诗人一品题。
赠别二首·其二
杜牧（唐代）

多情却似总无情，唯觉尊前笑不成。(尊 一作：樽)
蜡烛有心还惜别，替人垂泪到天明。
汝州陆中丞席喜张从事至同赋十韵
孟郊（唐代）

汝水无浊波，汝山饶奇石。大贤为此郡，佳士来如积。

有客乘白驹，奉义惬所适。清风荡华馆，雅瑟泛瑶席。

芳醑静无喧，金尊光有涤。纵情孰虑损，听论自招益。

愿折若木枝，却彼曜灵夕。贵贱一相接，忧悰忽转易。

会合勿言轻，别离古来惜。请君驻征车，良遇难再觌。
啸台
高魁（明代）

紫玉临清池，雾花起灵液。静性何所宜，黄庭与周易。
杂诗（二首）
石珝（明代）

騑篱无高鸟，牛涔无巨鳞。
物大会有合，浅小安足陈。
藤萝附松柏，缴绕固其真。
桃李虽不言，吐华自阳春。
齐虏事口舌，秦人如鬼神。
末路多此比，龙蛇贵存身。
送王升归知果州
叶梦得（宋代）

何处西南是果州，黄柑殊胜木奴洲。使君自喜乡闾近，骚客仍怜井邑幽。

盗贼燕秦犹未息，山川楚越已先秋。原头兵马今多少，更与将军论木牛。
题四皓庙四首
邵雍（宋代）

灞上真人既已翔，四人相顾都无语。
徐云天命自有归，不若追踪巢与许。
自赞
释法薰（宋代）

人弃我取，人夺我与。
涉世全乖，独行无侣。
超佛越祖当头句，冷泉日夜滔滔举。
斂手忌言坐闲处，可怜也被丹青污。
自梅花村回道中书壁四首 其二
陈渊（宋代）

线路萦纡绕乱山，笋舆追逐棘林间。艰难那解苏疲瘵，自笑奔驰未得闲。
戊辰立春日
陆游（宋代）

昨夜风摇斗柄回，典衣也复一传杯。
故人久作天涯别，新句空从枕上来。
清镜岂堪看鬓色，小园剩欲觅桃栽。
颓然却恨贪春睡，不尽城头画角哀。
杂曲歌辞。无愁果有愁曲
李商隐（唐代）

东有青龙西白虎，中含福皇包世度。玉壶渭水笑清潭，

凿天不到牵牛处。骐驎踏云天马狞，牛山撼碎珊瑚声。

秋娥点滴不成泪，十二玉楼无故钉。推烟唾月抛千里，

十番红桐一行死。白杨别屋鬼迷人，空留暗记如蚕纸。

日暮向风牵短丝，血凝血散今谁是。
石城晓
李贺（唐代）

月落大堤上，女垣栖乌起。细露湿团红，寒香解夜醉。

女牛渡天河，柳烟满城曲。上客留断缨，残蛾斗双绿。

春帐依微蝉翼罗，横茵突金隐体花。帐前轻絮鹤毛起，

欲说春心无所似。
赠置荅师隐山
成鹫（清代）

投老空山计未能，偏将好事让良朋。开云觅路闻啼鸟，就树营居畜俊鹰。

分得田园凭地主，望来烟火有邻僧。何堪别后思君处，独立螺峰最上层。
养竹
苏辙（宋代）

病竹养经年，生笋大如母。
初番放出林，末番任供口。
欲求五寸围，更听三年後。
萧疏尽椽桷，无复堪作帚。
吾庐适营葺，便可开户牖。
秀色到衣冠，清风荡尘垢。
物生恨失养，养至无不厚。
斧斤日摧剥，阴阳自难救。
闲居玩草木，农圃即师友。
养人如养竹，举目皆孝秀。
林少朋挽词三首
林亦之（宋代）

闻说当年歌鹿鸣，黄花八月牡丹生。
何人为续夷坚志，好向桥东问姓名。
次韵王知军雪
陈造（宋代）

雪神濡物不遗时，嗣风悬知羡帝祺。
沙界积苏烦阿母，天仙剪水倩风姨。
郢城曲好无前调，梁苑宾来有后期。
未办壶天陪一笑，夜深空敛索诗眉。
西江月 其二 鹏飞集作
郭应祥（宋代）

锁棘方当拔士，挥毫正好摛文。词源三峡笔千军。

尽出平生素蕴。

天府伫登名姓，夜窗不负辛勤。直须平步上青云。

始信文章有准。
送一老住庐山归宗
楼钥（宋代）

庐山面目非难识，横岭侧峰皆是真。
若待出来方识破，不知何用个中人。
于阗钟歌送灵彻上人归越（钟在越灵嘉寺，从天竺飞来）
窦庠（唐代）

海中有国倾神功，烹金化成九乳钟。精气激射声冲瀜，

护持海乳诸鱼龙。声有感，神无方，连天云水无津梁。

不知飞在灵嘉寺，一国之人皆若狂。东南之美天下传，

环文万象无雕镌。有灵飞动不敢悬，锁在危楼五百年。

有时清秋日正中，繁霜满地天无风。一声洞彻八音尽，

万籁悄然星汉空。徒言凡质千钧重，一夫之力能振动。

大鸣小鸣须在君，不击不考终不闻。高僧访古稽山曲，

终日当之言不足。手提文锋百炼成，恐刜此钟无一声。
次曾敦史会秀野诗韵 其二
李光（宋代）

闲地逢君怀抱开，携壶选胜得同来。青山满眼空排闼，红袖何人为举杯。

四面轩窗供眺望，一时簪履许参陪。黄昏渺渺溪桥路，灯火微明恨独回。
答吴左丞见寄登滕王阁诗韵并序 其一
汪广洋（明代）

绣阁披云倚暮寒，江城雨雪遍峰峦。半空挝鼓三军乐，五夜烧灯万姓欢。

相国旌旄来隐隐，宾筵珂佩响珊珊。重临谩忆追游日，独有阳春和转难。
送神邈法师
贾岛（唐代）

柳絮落濛濛，西州道路中。相逢春忽尽，独去讲初终。

行疾遥山雨，眠迟后夜风。绕房三两树，回日叶应红。
句
上官婉儿（唐代）

势如连璧友，心似臭兰人。
砌下杂英秋色烂然造物者之无尽藏也点笔成什亦兴之所托云耳 其二
弘历（清代）

繁英有艳却无名，晚韵寒芳分各荣。叶底语虫相应荅，满前秋色复秋声。
青泥雪中和德麟韵
李廌（宋代）

君笑吾痴绝，吾知自不痴。
远游陪胜士，归橐有新诗。
笑觉山途近，寒因酒力迟。
相从畏嘲谑，别後复怀思。
除夕送次公子入京受县
杨万里（宋代）

过眼光阴又岁穷，相看父子一尊同。
春回雨点溪声里，人醉梅花烛影中。
汝趁暄和朝北阙，我扶衰病见东风。
弟兄努力思报国，放我沧浪作钓翁。
舟溪吟
徐侨（宋代）

舟溪群山俱有情，禺昂环列如逢迎。
东出双秀高冲天，推先两峰当我前。
二水南来炯相顾，合流于西疑欲住。
成此溪山一段情，中有一园十亩平。
著我翛然数间屋，绕屋但栽竹与菊。
扶杖行舒景物娱，开卷坐对圣贤读。
嗟余藐焉天地间，居然分得此清闲。
毋馁浩然有以老，也应不负尔溪山。
送董扬休比部知真州
苏辙（宋代）

奏课西南最，分符江海冲。
往来观惠术，蟠错试余锋。
文字従堆案，樽罍强解容。
金山只隔水，时复听晨钟。
贾常侍林亭燕集
韦应物（唐代）

高贤侍天陛，迹显心独幽。朱轩骛关右，池馆在东周。

缭绕接都城，氤氲望嵩丘。群公尽词客，方驾永日游。

朝旦气候佳，逍遥写烦忧。绿林蔼已布，华沼澹不流。

没露摘幽草，涉烟玩轻舟。圆荷既出水，广厦可淹留。

放神遗所拘，觥罚屡见酬。乐燕良未极，安知有沉浮。

醉罢各云散，何当复相求。
赐尚书朱轼
胤禛（清代）

高岳生良佐，兴朝重老成。南宫持藻鉴，北斗秉权衡。

忠岂惟供职，清能不近名。眷言思共理，为国福苍生。
丙午十一月内侄张世卿茂才宅桂花盛开因赋 其一
孙继皋（明代）

老桂飘香晚更奇，重开不怕朔风吹。请看璧月临长至，可让中秋午夜时。
挂金索·三更里
马钰（金朝）

三更里，明月正把乾坤照。吓得邪魔，千里不见了。退尽阴兵，不用刀圭妙。海底龟蛇，自然相盘绕。
渡扬子江望金山
周映清（清代）

江天淡荡朝霞红，澄波万顷流瀜瀜。舟人解缆渡江去，渐觉帆脚生微风。

苍茫远树失京口，举头忽现青芙蓉。奔流直下走东海，金山突兀当其中。

楼台明灭晃金碧，有如蜃海浮琳宫。晴烟缥缈飞鸟绝，但见古塔撑青空。

我闻此水贯楚蜀，北江下注连南东。天留片石作屏障，直与底柱争穹窿。

坐揽奇景豁胸臆，敢燃犀角窥蛟龙。收帆瓜步一回首，江南千里青濛濛。
赋得太液柳
弘历（清代）

人字低临太液池，栽培谁辨永宣时。居然后老同彭祖，未觉先零傲悦之。

春景青瞳仍望望，秋风绿发故丝丝。世间松柏翻难并，得地延年意可思。
偈颂一百零三首 其三十九
释月涧（宋代）

等闲拈起一茎草，贵如泥土贱如金。活能死兮死能活，那个师僧病最深。
市人有弄虎者儿辈请观饲以豚蹄睹其攫噬戏作
韩元吉（宋代）

呀然一啸朔风生，儿女窥帘笑且惊。
槛内应怜只摇尾，山中不记旧横行。
题秀岩用蔡铁窗韵
朱涣（唐代）

一溪隔断人来去，岩路荆榛到者希。见石乳悬繁欲堕，听泉声冷坐忘归。

地宽饮可百人共，谷静尘无半点飞。所恨世无挟山手，为予移取□柴扉。
怀友人
释德洪（宋代）

不见邻峰友，还同楚越遥。每劳孤枕梦，时过小溪桥。

凭槛疏帘卷，临风细雨飘。何当奉一笑，令我此情消。
观种麦
姜特立（宋代）

麦陇收寒烟，晓锄穿日影。
什伍每为朋，坎种分畦町。
廪气该四时，收成近炎景。
灌溉须春前，明年足汤饼。
偈颂一百零九首
释可湘（宋代）

衲子奔相看，相看莫相岁。
饮水须贵脉，入门富弁生。
问讯时，揖须处，
总为诸人开活路。若是谢三郎，
扬眉便归去。
初冬有感
陆游（宋代）

峨冠本愿致唐虞，白首那知堕腐儒。
碌碌不成千载事，駸駸又腐一年徂。
无僧解辍斋厨米，有吏频徵瘦地租。
要信此翁顽到底，只持一笑了穷途。
早春纪事 其二
陶梁（清代）

狼莽豕突尚郊畿，道路传闻互是非。原野萧条邮骑少，庙堂镇静羽书稀。

貔貅猛已吞铜马，冰雪寒应透铁衣。独自园林乐钟鼓，有人伴食在黄扉。
中秋无月和曾仪吉制干
吴潜（宋代）

见说琼楼忒煞寒，云衣特地护霄端。
也应齿发十分老，自是嫦娥一笑难。
此夜不妨留客醉，明年未卜共谁看。
归与丘壑无穷趣，何惜相从乐且盘。
和友游定岩读书岩诸胜
张贞生（清代）

定光去后杖无踪，独惹游人篆石宫。磴绝连云三径别，岩虚漏月七情空。

书帷案润窗前迹，瓮牖桥成指上功。代远传闻多涉怪，钵盂信否可降龙。
晚春寄张侍郎
贯休（唐代）

遐想涪陵岸，山花半已残。人心何以遣，天步正艰难。

鸟听黄袍小，城临白帝寒。应知窗下梦，日日到江干。
抚州城外作
赵蕃（宋代）

城中一雨仅飘洒，城外此雨乃霈滂。
分龙古语信不妄，不尔惠施何偏方。
我行驱车一何忙，早起犹乘昨夜凉。
旧闻既雨晴亦佳，岂但蕙叶蒙宠光。
早禾已秀半且实，晚禾已作早禾长。
不惟稻陇有佳色，菜畦苗叶相与昌。
园丁采撷入城市，不用涤濯临沧浪。
我虽无田岂无圃，归计不决空傍徨。
翻怜买菜籴占米，烟火薰人官道傍。
彭城秋感 其二
郑璜（清代）

今古河流几变迁，防秋有策抵防边。终教淮泗全归海，莫放鱼龙便上天。

莽莽丛乡闻鬼哭，荒荒水气杂人烟。黄楼一角留苏绩，犹想秦郎作赋年。
池上篇
白居易（唐代）

十亩之宅，五亩之园。
有水一池，有竹千竿。
勿谓土狭，勿谓地偏。
足以容膝，足以息肩。
有堂有庭，有桥有船。
有书有酒，有歌有弦。
有叟在中，白须飘然。
识分知足，外无求焉。
如鸟择木，姑务巢安。
如龟居坎，不知海宽。
灵鹤怪石，紫菱白莲。
皆吾所好，尽在吾前。
时饮一杯，或吟一篇。
妻孥熙熙，鸡犬闲闲。
优哉游哉，吾将终老乎其间。
饭饱昼卧戏作短歌
陆游（宋代）

为农得饭常半菽，出仕固应甘脱粟。
藜羹自美何待糁，况复畏人嘲苜蓿。
今年还东已八十，视听虽存鬓先秃。
安能卖药谋助道，但有知分甚养福。
水车辘辘邻馈鱼，社鼓冬冬众分肉。
可怜老子暂膨脝，午睡窗边自扪腹。
过桃源有怀避秦诸君子
周瑛（明代）

知君原不是神仙，避地偶寻山水偏。世去只闻秦用法，客来方识晋编年。

桑麻翳翳连平野，村落依依带暮烟。种得桃花翻自悔，春风勾引钓鱼船。
勉则思王和尚留
李曾伯（宋代）

面壁者十年，桑下者一宿。
则止则止行则行，可久则久速则速。
则思老子苦硬人，孤云其身心槁木。
三年牢落此山中，禅衲争归众魔伏。
平则欲定方外交，白石清泉正相属。
我归师去人谓何，毋乃欲善其身独。
巾瓶到处即为家，何必江湖苦驰逐。
若还飞锡出门去，此一瓣香谁与续。
得住且住则为佳，敬以此为上人祝。
游圆超院登挟溪亭次卢公
王十朋（宋代）

路入剡山腰，风生玉川腋。孤亭物外高，双溪眼中碧。

山僧作亭知几春，赏音端怕逢诗人。自从妙语发丘壑，遂使绝境多蹄轮。

我来首访维摩诘，问讯双溪自何出。发源应与婺溪同，赋物惭无沈郎笔。

凭栏欲洗名利尘，入眼翻惊客恨新。山城重重水如带，可能挽住思乡人。
病起二首
释智圆（宋代）

湖天淡荡雁参差，行乐搘筇绕所居。
古壁苔荒鸣蟋蟀，水轩风冷谢芙蕖。
看云默诵空王偈，拂榻闲开孔圣书。
闭户无人慰寥索，草堂深夜照蟾蜍。
行不由径
俞简（唐代）

古人心有尚，乃是孔门生。为计安贫乐，当从大道行。

讵应流远迹，方欲料前程。捷径虽云易，长衢岂不平。

后来无枉路，先达擅前名。一示遵途意，微衷益自精。
次韵题明妃图
方婉仪（清代）

冢畔青青草色稠，芳名史册著千秋。画师若把黄金嘱，老守长门到白头。
闻太母还舆喜极成歌
黄公度（宋代）

鸣呼祸变稔前朝，都城千雉摧天骄。
翠华北征沙漠遥，六宫万里从翚褕。
我皇龙飞守宗祧，周宣汉武见今朝。
问安视膳阻夙宵，位极万乘心何聊。
大哉圣孝回天眷，万类革心非革面。
天边驿骑急星电，传报{左马右鬼}舆涉淮甸。
小臣喜极手欲抃，朝坤一夜欢声遍。
遥想千官会星弁，拜舞称觞长乐殿。
陈节斋挽诗 其三
林希逸（宋代）

早岁登门叨赏异，暮年造阙喜追陪。每从省户供词去，多向都曹诵句来。

逐客赠年今尚在，痴儿别饮恰方回。湖边握手如前日，身隔千山叹玉埋。
端午词·东宫阁
晏殊（宋代）

扬子江心铸鉴成，俗传兹日最标灵。
宣猷祝学通文史，问膳多欢奉帝廷。
题王尧章伫香亭
乐雷发（宋代）

故园荷屋傍濂溪，苦爱莲花入梦思。
今日题诗还自笑，江湖尘土鬓成丝。
访吴推官津亭因唤船小酌而归
韩淲（宋代）

沿洄舣泊更跻攀，好事来寻小艇閒。却忆武昌游赤壁，可怜姑熟醉青山。

岸凉崦霭知空谷，水远汀沙见浅湾。惜别且同幽兴熟，鳣鱼泼泼鸟关关。
句
李炳（宋代）

柳老抛绵后，梅酸着骨时。
冬
李新（宋代）

北风多雪霜，严冬无劲草。
独有青青松，岁寒能自保。
坐歌凤凰曲，心驰千里道。
歌声徒绕梁，谁知此怀抱。
九日閒居读陶诗有怀
吴泳（宋代）

天地大户舍，谁使渠滔滔。
拟如原卜居，卷屋皆波涛。
又思囚山赋，匪虎吾狴牢。
独惟安乐窝，邵子差雄豪。
驾言欲问津，蔽吾以蓬蒿。
颇思振衣起，浊酒且自酒。
一生任运耳，目送冥鸿高。
第三十一无隐身处颂
释义青（宋代）

苔殿烟收紫气旋，拱班宸幄退尧年。凤楼不宿桃源客，岂并金光瞩汉天。
和赵阅道游海云山
苏宷（宋代）

笙歌揭虚阁，帷幕匝春池。
且与民同乐，都忘天一涯。
旧游嗟倏忽，故步喜追随。
陌上人如堵，归鞍莫载驰。
光宗皇帝挽诗
程珌（宋代）

厌听人间乐，催成海上丹。
云车分白象，天仗高下鸾。
梧野朝烟波，咸阳莫日寒。
龙舟宵济处，清血涨红干。
初与元九别后忽梦见之及寤而书适至兼寄桐花诗…此寄
白居易（唐代）

永寿寺中语，新昌坊北分。归来数行泪，悲事不悲君。

悠悠蓝田路，自去无消息。计君食宿程，已过商山北。

昨夜云四散，千里同月色。晓来梦见君，应是君相忆。

梦中握君手，问君意何如。君言苦相忆，无人可寄书。

觉来未及说，叩门声冬冬。言是商州使，送君书一封。

枕上忽惊起，颠倒著衣裳。开缄见手札，一纸十三行。

上论迁谪心，下说离别肠。心肠都未尽，不暇叙炎凉。

云作此书夜，夜宿商州东。独对孤灯坐，阳城山馆中。

夜深作书毕，山月向西斜。月下何所有，一树紫桐花。

桐花半落时，复道正相思。殷勤书背后，兼寄桐花诗。

桐花诗八韵，思绪一何深。以我今朝意，忆君此夜心。

一章三遍读，一句十回吟。珍重八十字，字字化为金。
清平乐 辍耕录卷二十八
俞俊（元代）

君恩如草。秋至还枯槁。落落残星犹弄晓。豪杰消磨尽了。放开湖海襟怀。休教鸥鹭惊猜。我是江南倦客，等闲容易安排。
洞仙歌 姚眉史红楼相望图
赵庆熹（清代）

碧纱六扇，记铜环春昼。人在高楼倚双袖，正试灯风细，月子初圆，相逢处，好在上元时候。

银河原不隔咫尺，红墙赢得，书生暗回首。众里最关心，一注横波，算值得明珠论斗。

便卖酒临邛也风流，还未识，当垆卿卿肯否。
约叔真二首
华岳（宋代）

厄堂有事留司马，凌阁无名问太宗。
我且盘桓君且去，归斯千载约芙蓉。
潭老号古渊
释智愚（宋代）

蛟龙窟宅初无底，神禹难穷浅与深。
好把凝流消息子，沛然为雨活丛林。
白袍
郑善夫（明代）

白袍存皎洁，傍尔竹林人。安得绿玉杖，长随乌角巾。

庄生书是愤，阮瑀行能纯。易俗吾奚敢，将无养道真。
泊星渚怀大父郡丞公
黎崇宣（明代）

城郭蠡湖边，停桡思黯然。先人馀宦迹，青史见遗篇。

郡有千秋颂，家无二顷田。欲知流泽远，清白自能传。
开壁置窗命曰远轩 其二
陈与义（宋代）

清晓坐南轩，望山头屡侧。居士亦岂痴，飞云方未息。

乐哉此远俗，乱世免怵迫。那知百战祸，岂识三空厄。

闭门美享睡，开门瞻翠壁。远客谢主人，分此一窗碧。

新晴鸟鸣檐，微暑风入席。萧然此白首，岂更冒朝帻。

誓将老兹地，不复数晨夕。但恨食无肉，臞仙出山泽。

蛰雷转空肠，吐句作圭璧。一笑示邻家，向来无此客。
题北山松轩
释元照（宋代）

筑室已清旷，栽松更幽寂。为爱金石姿，不逐风霜易。

飕飗合琴引，郁密助山色。待折最高枝，谈对千拳石。
凤台歌寄宝邑亲旧
陈琏（明代）

亭亭凤凰台，屹立南海湄。相传有神仙，骑凤曾到之。

翠旂羽葆有杂遝，鸾笙十二吹参差。鱼龙起听海波立，白鸐上下相追随。

一从仙人去不返，几番春草荒台基。秋风吹老紫竹实，夜月空挂梧桐枝。

我时读书凤台下，与君同结沧洲期。常常登临恣游乐，呼酒共酌黄金卮。

酒酣悲歌谩吊古，豪气万丈舒虹霓。南溟俯观一杯小，罗浮侧望群峰卑。

眼周八极想高举，欲跨黄鹄云间飞。有时吐言作珠玉，散落犹恐寰中知。

细询往事增慷慨，令人徒忆丁令威。我闻唐虞三代时，麒麟在郊凤来仪。

乃知灵物产治世，神仙之说何足稽。当今大圣人，德化溢九围。

醴泉甘露效祥瑞，芝房天马形歌诗。凤兮性本灵，来仪勿迟迟。

醴泉可供饮，竹实堪疗饥。莫向丹丘老文采，好向明廷览德辉。

凤兮凤兮久不来，使我怅望增遐思，使我怅望增遐思。
又湖州作（四首。书寄班恕齐。试温生笔，写
杨维桢（元代）

五十狂夫心尚孩，不受俗物相填豗。
兴来自控玉蹄马，醉后不填金当杯。
海燕来时芹叶小，野莺啼处菜花开。
春衫已备红油盖，不怕城南小雨催。¤
题伯颖云林茅屋图 其三
蓝仁（明代）

避人深卜隐，食力自为园。卖药从过市，催租不到门。

厨烟蒸术起，社酒漉醅浑。风雨相期夜，诗成更细论。
和李蓝溪梅花韵 其一
黄庚（元代）

孤山别后有谁怜，踏雪看花又一年。几度相思空夜月，角声吹恨不成眠。
挽张师道
牟巘五（宋代）

少日追杨晏，由来间气钟。
两科无近比，万里有奇逢。
正喜鳌扉重，俄惊鹏舍凶。
輤车方远税，已见若堂封。
题刘子脩画牡丹送吴子充还白下 其二
欧大任（明代）

春深魏紫满雕阑，尔到江南尚未残。独有长安骑马客，曲江亭上几回看。
戏题承天寺法堂前柏
黄庭坚（宋代）

树底蒲团禅老家，高僧倚坐日西斜。
有人试问西来事，无处安排玉如意。
方者风旛动不同，不道风幡境亦空。
开口已非无问处，高僧不语人归去。
与朝主人
辨正（唐代）

钟鼓沸城闉，戎蕃预国亲。神明今汉主，柔远静胡尘。

琴歌马上怨，杨柳曲中春。唯有关山月，偏迎北塞人。
武关西逢配流吐番（谪潮州时途中作）
韩愈（唐代）

嗟尔戎人莫惨然，湖南地近保生全。

我今罪重无归望，直去长安路八千。
谢雨清水岩
陈宓（宋代）

我来谢雨到名山，记得重来半岁间。
却笑乖龙太多事，不如科斗得长闲。
次韵月窗兄惜别四首
陈著（宋代）

分付浮生一字休，欲休不得是离愁。
如今只怕归无准，心在丹山最上头。
四花四首 其一 芙蓉
李纲（宋代）

浥露披风浩莫收，嫣然秀色照清秋。佳人日暮来何处，翠袖红妆相对愁。
题黄伯宠秀才欧冶山房
徐熥（明代）

疏松影里草玄亭，屋后群峰列翠屏。残雨小塘萍散绿，微风幽径竹摇青。

觞寻曲水流三月，剑拔寒潭洗七星。寂寂衡门无客到，林莺啼午梦初醒。
次韵德庄惠南城纸衾且示妙句
周紫芝（宋代）

范公古遗直，富贵不自娱。平生一布衾，岁晚眠粗疏。

至今镵新铭，尚得司马书。此老抱刚节，岂与公孙俱。

乃知枯槁士，白单良复须。衰年忍风露，蹭蹬来东吴。

感君借馀温，此意知何如。青毡寄幽梦，蕙帐羞吾庐。

得此林下具，烂锦不愿馀。况乃粲佳句，薄袖翻明珠。

恨我无苍珉，为君载龟趺。愿与冰雪姿，卧起同卷舒。

荆土作翠被，此俑无乃愚。问言拥六尺，岂不贤一襦。
唐铙歌鼓吹曲
柳宗元（唐代）

负罪臣宗元言：臣幸以罪居永州，受食府廪，窃活性命，得视息，无治事，时恐惧；小闲，又盗取古书文句，聊以自娱。

伏惟汉、魏以来，代有铙歌鼓吹词，唯唐独无有。臣为郎时，以太常联礼部，尝闻鼓吹署有戎乐，词独不列。今又考汉曲十二篇，魏曲十四篇，晋曲十六篇，汉歌词不明纪功德，魏晋歌功德具。今臣窃取魏晋义，用汉篇数，为唐铙歌鼓吹曲十二篇。纪高祖、太宗功能之神奇，因以知取天下之勤劳，命将用师之艰难。每有戎事，治兵振旅，幸歌臣词以为容。且得大戒，宜敬而不害。臣沦弃即死，言与不言，其罪等耳。犹冀能言，有益国事，不敢效怨怼默已，谨冒死上。

晋阳武
晋阳武，夺义威。
炀之渝，德焉归？
氓毕屠，绥者谁？
皇烈烈，专天机。
号以仁，扬其旗。
日之升，九土晞。
斥田圻，流洪辉。
有其二，翼余隋。
斮枭鷔，连熊螭。
枯以肉，勍者羸。
后土荡，玄穹弥。
合之育，莽然施。
惟德辅，庆无期。

兽之穷
兽之穷，奔大麓。
天厚黄德，狙犷服。
甲之櫜弓，弭矢箙。
皇旅靖，敌逾蹙。
自亡其徒，匪予戮。
屈赟猛，虔栗栗。
縻以尺组，啖以秩。
黎之阳，土茫茫。
富兵戎，盈仓箱。
乏者德，莫能享。
驱豺兕，授我疆。

战武牢
战武牢，动河朔。
逆之助，图掎角。
怒鷇麛，抗乔岳。
翘萌牙，傲霜雹。
王谋内定，申掌握。
铺施芟夷，二主缚。
惮华戎，廓封略。
命之瞢，卑以斫。
归有德，唯先觉。

泾水黄
泾水黄，陇野茫。
负太白，腾天狼。
有鸟鸷立，羽翼张。
钩喙决前，钜趯傍；
怒飞饥啸，翾不可当。
老雄死，子复良。
巢岐饮渭，肆翱翔。
顿地纮，提天纲。
列缺掉帜，招摇耀铓。
鬼神来助，梦嘉祥。
脑涂原野，魂飞扬。
星辰复，恢一方。

奔鲸沛
奔鲸沛，荡海垠。
吐霓翳日，腥浮云。
帝怒下顾，哀垫昏。
授以神柄，推元臣。
手援天矛，截修鳞。
披攘蒙霿，开海门。
地平水静，浮天垠。
羲和显耀，乘清氛。
赫炎溥畅，融大钧。

苞枿
苞枿薱矣，惟根之蟠。
弥巴蔽荆，负南极以安。
曰我旧梁氏，辑绥艰难。
江汉之阻，都邑固以完。
圣人作，神武用，
有臣勇智，奋不以众。
投迹死地，谋猷纵。
化敌为家，虑则中。
浩浩海裔，不威而同。
系缧降王，定厥功。
澶漫万里，宣唐风。
蛮夷九译，咸来从。
凯旋金奏，象形容。
震赫万国，罔不龚。

河右平
河右澶漫，顽为之魁。
王师如雷震，昆仑以颓。
上聋下聪，骜不可回。
助仇抗有德，惟人之灾。
乃溃乃奋，执缚归厥命。
万室蒙其仁，一夫则病。
濡以鸿泽，皇之圣。
威畏德怀，功以定。
顺之于理，物咸遂厥性。

铁山碎
铁山碎，大漠舒。
二虏劲，连穹庐。
背北海，专坤隅。
岁来侵边，或傅于都。
天子命元帅，奋其雄图。
破定襄，降魁渠。
穷竟窟宅，斥余吾。
百蛮破胆，边氓苏。
威武燀耀，明鬼区。
利泽弥万祀，功不可逾。
官臣拜手，惟帝之谟。

靖本邦
本邦伊晋，惟时不靖。
根柢之摇，枯叶攸病。
守臣不任，勚于神圣。
惟钺之兴，翦焉则定。
洪惟我理，式和以敬。
群顽既夷，庶绩咸正。
皇谟载大，惟人之庆。

吐谷浑
吐谷浑盛强，背西海以夸。
岁侵扰我疆，退匿险且遐。
帝谓神武师，往征靖皇家。
烈烈旆其旗，熊虎杂龙蛇。
王旅千万人，衔枚默无哗。
束刃逾山徼，张翼纵漠沙。
一举刈膻腥，尸骸积如麻。
除恶务本根，况敢遗萌芽。
洋洋西海水，威命穷天涯。
系虏来王都，犒乐穷休嘉。
登高望还师，竟野如春华。
行者靡不归，亲戚讙要遮。
凯旋献清庙，万国思无邪。

高昌
麹氏雄西北，别绝臣外区。
既恃远且险，纵傲不我虞。
烈烈王者师，熊螭以为徒。
龙旂翻海浪，馹骑驰坤隅。
贲育搏婴儿，一扫不复馀。
平沙际天极，但见黄云驱。
臣靖执长缨，智勇伏囚拘。
文皇南面坐，夷狄千群趋。
咸称天子神，往古不得俱。
献号天可汗，以覆我国都。
兵戎不交害，各保性与躯。

东蛮
东蛮有谢氏，冠带理海中。
已言我异世，虽圣莫能通。
王卒如飞翰，鹏鶱骇群龙。
轰然自天坠，乃信神武功。
系虏君臣人，累累来自东。
无思不服从，唐业如山崇。
百辟拜稽首，咸愿图形容。
如周王会书，永永传无穷。
睢盱万状乖，咿嗢九译重。
广轮抚四海，浩浩知皇风。
歌诗铙鼓间，以壮我元戎。
初见梅花三绝句奉呈王丰甫待制 其三
李纲（宋代）

每将香剂学江梅，及嗅梅花始觉非。月夜故园浮动处，攀条嚼蕊几时归。
千秋岁引 丽谯
夏允彝（明代）

泽国微茫，海滨寥廓，万堞孤城逼天角。云外龙车碧树悬，霜前雁字当窗落。

苧城花，秦山月，都萧索。

刺史风流推琴鹤，暇日高吟倚轩阁，酾酒新亭几忘却。

三泖沙明绕郡楼，九峰岚翠扶城郭。铜壶响，晓更催，宛如昨。
和青县张树筠先生咏怀二首 其一
李奉璋（清代）

先生质朴率天真，济众情殷在活人。学邃无惭三世业，功深可普万家春。

不营重利惟由义，广布良方只好仁。信是君心多宿慧，秦医和缓属前身。
寄叶法曹
彭汝砺（宋代）

参军琢玉为天性，灵台一点秋江静。少年勤苦取富贵，不知勤苦今为病。

世人喜邪疾中正，爱君与物终无竞。围棋坐争百局胜，雕弓力挽六钧劲。

棋子劳神弓力硬，此图养疾俱非令。作诗劝君今勿更，诗书自足资游泳。

奥室重帘锁幽径，我不见君心怲怲。疾病勿忧有天命，恺悌君子神所庆。
次陈敬德卜居河阳韵二首 其一
张著（金朝）

渐老逢春可奈何，清狂不似旧时多。银瓶送酒青丝络，翠袖穿花白苎歌。

故旧祇今成远别，从游何日重相过。河阳桃李余三月，应想茅堂傍涧阿。
曲江独行　自此后在翰林时作。
白居易（唐代）

独来独去何人识？厩马朝衣野客心。
闲爱无风水边坐，杨花不动树阴阴。
颂古十九首
释法全（宋代）

东司上不说佛法，唤来与伊劈面踏。
不用重论报佛恩，将此深心奉尘刹。
挽胡季昭
李庭芝（宋代）

绿鬓两科好，丹心一片忠。
言言开国体，蹇蹇匪渠躬。
夜谓鸳行底，能持鲠论公。
象台死得所，万古忆清风。
张果老小刻
韩淲（宋代）

袖手风前散白须，长安道上且骑驴。苍黄失脚君门里，赢得他人作画图。
春日宿崇贤里
罗邺（唐代）

柳暗榆飞春日深，水边门巷独来寻。旧山共是经年别，

新句相逢竟夕吟。枕近禁街闻晓鼓，月当高竹见栖禽。

劳歌莫问秋风计，恐起江河垂钓心。
经桃花夫人庙
施肩吾（唐代）

谁能枉驾入荒榛，随例形相土木身。

不及连山种桃树，花开犹得识夫人。
探化桥
司马光（宋代）

桥边春意近，五马屡徘徊。
湖水旦暮绿，林花早晚开。
适因尝酒到，又为赋诗来。
借问双华表，经过日几回。
木兰花
冯兰因（清代）

西风成阵云生障。做出几般凄楚况。黄昏雨更断人肠，点点在、秋棠叶上。

新寒忽地生罗帐。好梦难寻空注想。来朝晴否总携觞，须慰问、黄花无恙。
禅人写真请赞十二首
释昙华（宋代）

茅屋紫霄下，良田石镜边。
此生随分过，不用卖山钱。
这般恶比丘，何人敢近傍。
恣焚三毒火，力起无根谤。
破除少室窠巢，并荡衲僧见障。
闻者见者攒眉，应是无人瞻仰。
伊江杂诗 其七
方士淦（清代）

恶湿偏宜燥，孤高性独成。托根从石骨，结缕挂雕楹。

野烧不须畏，春风应有情。爰居下流者，污辱总偷生。
火田郑次山贫士也有燕坐之处五为赋之·槁木
陈文蔚（宋代）

夜半一阳动，万木总皆春。
当观向荣意，从此识吾仁。
诗一首
侯延庆（宋代）

云来万山动，云去天一色。
长啸两三声，天高秋月白。
苦雨呈蕲守徐次公
王之道（宋代）

涉春苦淫雨，连绵过梅夏。
西来二十日，终朝走泥溠。
林霏欲开户，檐溜又淙夜。
势如黄河翻，声若沧海泻。
颓垣就崩摧，败屋遂倾卸。
垂成麦伤潦，将老蚕病柘。
那知困羁旅，正恐害耕稼。
痛哉兵火余，人物久凋谢。
疮痍索抚养，嵬琐烦教化。
方推中牟恭，复获颍川霸。
是行良不恶，渐美同噉蔗。
况承双鱼书，敢缓千里驾。
平生慕山水，发胜每偷暇。
何妨见君子，大厌顾荣炙。
一举欣两得，重趼轻百舍。
登临兴何穷，吟咏乐无价。
猿鹤互酬对，云烟竞邀迓。
岩松升松矫，溪桥断蜡跨。
尚恨阴丰隆，未果访姑射。
须烦段文昌，一出补天罅。
闻驾幸太学
彭汝砺（宋代）

四海承平正右文，君王昨日幸成均。三千缝掖星辰拱，十二旗常日月新。

万里去持山国节，六龙阻望属车尘。上心直欲窥尧禹，咫尺谁能席上珍。
再和雁湖十首
李壁（宋代）

作诗真是学文余，余力犹将鲍谢俱。
流俗是非何足算，古人出处要衣图。
闲来籍草须寻侣，自起浇花不倩奴。
着却纶巾披鹤氅，中郎元住曲阿湖。
偈倾一百六十九首
释智朋（宋代）

虚空迸绽，山岳起舞。
拔舌犁耕，罪恶俱露。
次韵和薛端公归故里之什二首
魏野（宋代）

茜旗影里椹袍身，迎入蒲津免问津。
策蹇去时为举子，乘骢归日是功臣。
岂同化鹤千馀岁，才过登龙十数春。
开宴仍闻倾锡赐，酣歌喜杀故乡人。
茶蘼
朱淑真（宋代）

花神未怯春归去，故遣仙姿殿后芳。白玉体轻蟾魄莹，素纱囊薄麝脐香。

梦思洛浦婵娟态，愁记瑶台淡净妆。勾引诗情清绝处，一枝和雨在东墙。
题近藁二首
刘克庄（宋代）

吾年开八秩，形槁更心灰。
禅缚病居士，诗殃冻秀才。
无功上麟阁，有案在乌台。
攻苦三千首，谁曾着价来。
偈颂一百零九首 其二十
释可湘（宋代）

老瞿昙，没碑记。占慈氏机先，埋通天界至。也须还我坐具地。
隐士五首 其五 荷蒉
程敏政（明代）

于于田舍翁，行行荷其蒉。过馆闻磬声，知是客游卫。

嗟此行路难，莫道隐居易。徬徨野水侧，浅揭深则厉。

多少乘桴心，终成半途废。
颂古五十三首
释文礼（宋代）

贺家湖上天华寺，一一轩窗面水开。
不是闭门防俗客，爱闲能有几人来。
竹溪歌为南雄陈壁先考赋
罗伦（明代）

大庾岭头，梅花所出。气压罗浮，名动月窟。颍川遗老，冰雪风骨。

呜呼梅花，花中之儒，先天下之春，胡为不友而友此君。

此君虚直，是此老之心术。此君标格，是此老之精神。

婆娑鸾凤影，变化蛟龙身。睿圣与齐德，俗士不敢亲。

翠云一万丈，白日摇苍旻。苍雪洒六合，祝融回朱轮。

姑射仙人冷偷眼，广平学士冰生唇。晋七贤、唐六逸，一年三百六十日，日日来倾三百杯。

脱帽露顶此君侧，玉山自倒非人推。竹溪处士今何在，半夜还骑綵凤回。
送叶尚书奉祠二首
刘克庄（宋代）

身于七邑最孤寒，每辱黄堂刮眼看。
乍可郡无九年蓄，要令民受一分宽。
公闲去伴种司谏，我懒思寻靖长官。
曾出龙门称弟子，感知惟有寸心丹。
问春
王周（宋代）

游丝垂幄雨依依，枝上红香片片飞。

把酒问春因底意，为谁来后为谁归。
和李后林贺黄后谷漕荐韵
萧立之（宋代）

爱君满腹贮精神，王翰当年愿卜邻。一日雄文諠上国，三生太史属前身。

猎心勃郁惊残梦，新榜誇张说古人。早作功名归馆阁，诗情莫涴簿书尘。
寄友二首
李群玉（唐代）

野水晴山雪后时，独行村落更相思。

无因一向溪头醉，处处寒梅映酒旗。

花落轻寒酒熟迟，醉眠不及落花期。

愁人相忆春山暮，烟树苍苍播谷时。
咏鸡
缪鉴（元代）

数载书窗伴读鸣，群中刚雉羽毛新。
今朝命试牛刀手，望断函关夜度人。
大人生朝代诸儿五首以春风花草香为韵
项安世（宋代）

何物堪为寿，南华有大椿。
根株天地远，枝叶岁时新。
十倍大彭国，百分清渭滨。
周星八千度，才是一番春。
独坐
王绩（唐代）

问君樽酒外，独坐更何须。有客谈名理，无人索地租。

三男婚令族，五女嫁贤夫。百年随分了，未羡陟方壶。
送离大师入天湖
何绛（明代）

云水何无定，行时即住机。千山当雪霁，一丈到柴扉。

落叶不闻响，凄风难入衣。深知高坐处，松竹亦光辉。
题弼侄梅
杨士奇（明代）

轻薄纷纷桃李过，梅花独擅岁寒清。为语子孙坚雅操，莫隳清白旧家声。
念奴娇 俞右吉自言近日眼明喜为此赠
曹溶（明代）

禾城冷淡，阿谁是、司马汉时颜色。有眼只教看富贵，对坐那分清白。

春到君家，凤巢书帐，虎卧珊瑚格。乍逢岩电，一双秋水曾识。

新为读史功成，横陈千古，把浮云多掷。打算暮年行乐事，阁住伤时珠滴。

灿破神州，风流映带，不用揩磨力。酬他再顾，夜阑香泛瑶席。
十僧诗和曾子唯 其二 懒僧
黎景义（明代）

禅心云水适，无事梵林间。捲卷红尘满，高眠白昼閒。

旃檀灰自烬，兰若户常关。别有牛头上，融公若是班。
相和歌辞。祠神歌。送神
王睿（唐代）

枨枨山响答琵琶，酒湿青莎肉饲鸦。

树叶无声神去后，纸钱灰出木绵花。
涌泉寺八咏 其六 松落烟萝
孙传庭（明代）

深径萝冉冉，弥望烟漠漠。遥闻鸡犬声，知有人居错。

老幼总无营，第不废耕作。辟地余有心，此中良不恶。
观化
黄文雷（宋代）

屋角有蜘蛛，结网大如箕。
有来者蜻蜓，飞飞堕其围。
嗟汝水之者，爬沙自足嬉。
忽然凌空游，蜂虿避路驰。
一朝婴祸罗，羽翼安所施。
蜘蛛虽未出，狼狈已可期。
我欲起救汝，正坐手足疲。
噫吁嘻，悲弗悲，
蜘蛛亦有黄雀随。百虫相残人不管，
人兮食人天岂知。
寺居睡觉
陆游（宋代）

心地安平晓梦长，忽闻鱼鼓动修廊。
披衣起坐清羸甚，想像云堂缹粥香。
从化山水十首 其十 龙潭水
欧大任（明代）

肤寸云初出，须臾满太空。只知天下雨，谁识是龙功。
崇胜寺
夏竦（宋代）

山当庐阜五峰边，地占侯谿好习禅。
杳蔼峰峦云蔽日，参差楼习瓦生烟。
僧房宿鸟栖帘外，客馆鸣泉过枕前。
但可登临间访古，西来无法与人传。
杭州望湖楼
李建中（宋代）

小艇闲撑处，湖天景物微。
春波无限绿，白鸟自由飞。
落日孤汀远，轻烟古寺稀。
时携一壶酒，恋到晚凉归。
晚晴
李廌（宋代）

阴壑留残雪，林虹带晚霞。
孤烟障渔市，不见两三家。
衰松
孟郊（唐代）

近世交道衰，青松落颜色。人心忌孤直，木性随改易。

既摧栖日干，未展擎天力。终是君子材，还思君子识。
阮郎归（寄人）
姜特立（宋代）

绿阴庭院记年时。家人捧寿卮。乐声催拍送腰支。香风匝地衣。

清梦断，彩云飞。刘郎今鬓丝。强将杯酒破愁眉。如今触事非。
晨起行菜
赵蕃（宋代）

勿谓山园瘠，能令菜本肥。
相虽无肉食，谷免病年饥。
看此鲑三九，何时腰十围。
试评能自照，孰愈莫胜衣。
花冢
曾炜（明代）

花墓平临种芋田，寒松瀑水忆歌弦。春堤无数冶游客，一见棠梨心自怜。
失调名
佚名（宋代）

入到春来转见愁。
醉留东野
韩愈（唐代）

昔年因读李白杜甫诗，长恨二人不相从。
吾与东野生并世，如何复蹑二子踪。
东野不得官，白首夸龙钟。
韩子稍奸黠，自惭青蒿倚长松。
低头拜东野，原得终始如駏蛩。
东野不回头，有如寸筳撞巨钟。
吾愿身为云，东野变为龙。
四方上下逐东野，虽有离别无由逢？
减字木兰花
仲殊（宋代）

英花万蕊。醒□丹房玄石髓。烟驾来时。一勺仙翁手自随。

旋煎松火。始觉醍醐直可可。扶起精神。洞里天闲日月新。
葬书语 其一
不详（唐代）

葬压龙角，其棺必斲。朱雀和鸣，子孙盛荣。朱雀悲哀，棺中见灰。
九日
吴可（宋代）

佳节初回苦未凉，疏林高下半青黄。
佩茱颇喜人犹健，采菊还怜蝶尚狂。
不惜登山聊举句，欲因戏马漫擎苍。
笑欹醉帽归来晚，稍觉幽庭月似霜。
游岳麓山用昌黎山石韵
金武祥（清代）

湘江江头横翠微，岭头处处开云飞。四围草木渍浓绿，遥望陡云峰峦肥。

朝来奇兴顿飙发，鼓勇不厌同游稀。纵游名山惬素愿，慰我未见如调饥。

润泉林鸟弄清籁，一路倾听穷岩扉。飞来古寺罕人迹，未碍晨夕笼烟霏。

穹碑欲读嗟莫辨，老松盘礴惊成围。何来异卉烂岩谷，往往触手香满衣。

烟霞啸傲洵足乐，世间名利何能鞿。故山猿鹤正相望，速携游屐将东归。
点绛唇·罗幕重重
张纲（宋代）

罗幕重重，画堂迎腊和风转。玳筵高展。知是群仙宴。银鸭香浮，红袖翻歌扇。金杯劝。深深祝愿。争把蟠桃献。
初创二山
沈辽（宋代）

左山丛古木，萦带多美少。右山少平地，硱磳断苍玉。

于此岂无少，萧疏倚岩谷。上参九顶道，俯浸青溪澳。

于彼岂无石，嵌崖大如屋。景业读书处，基构有遗躅。

始吾购二山，何为不相属。中间古兰若，台观当山腹。

岩洞九十七，龙蛇所潜伏。昔人作轩榭，高深寄林麓。

我乃巢西崦，手自亲锄斸。青溪漫无际，岛屿相重复。

雨馀山更佳，春流涨平峪。下瞰池阳市，修烟弄芬馥。

大江天上来，淮山点眉绿。老夫岂无意，落日傲鸿鹄。

东岭亦诛茆，小庵粗容足。六峰引南睇，九华势相续。

白云与谁期，千载媚平陆。清旷无俗韵，修明资远目。

去秋已种麦，今春复栽粟。野老岂余欺，东坡幸膏沐。

二山谁与适，最与枯藤熟。相见讵无人，顾我真麋鹿。

百年一瞬事，何暇知委曲。得此化馀年，不问君平卜。
送山茶上知府郎给事
释重显（宋代）

谷雨前收献至公，不争春力避芳丛。烟开曾入深深坞，百万枪旗在下风。
谒金门·天气暖
吕胜己（宋代）

天气暖。开了荼一半。红日迟迟风拂面。阶前花影乱。俊雅风流不见。定被莺花留恋。千尺游丝舒又罥。系人心上线。
南红门外 其一
弘历（清代）

不到红门外，于今过十年。村墟曾不异，蕉鹿信如然。

古塔云中矗，疏篱柳外连。聚观纷老幼，关切却殊前。
次韵诸公赠将官鹿浩然
王灼（宋代）

休把长缨便请行，如今正属泰阶平。
醉看夜月清樽倒，卧对秋阶白发生。
羞向热官称命薄，喜随寒士以诗鸣。
他年采药鹿门去，不许人间知姓名。
寒悰 其二
王彦泓（明代）

岁晏无聊别绪盈，一枝梅萼寄卿卿。浣纱衫袖年年湿，碧玉梳奁事事清。

调态几曾因病减，鲜妍多是称情生。自怜身世凄凉足，单占名花第一名。
赠季莲广文
金应澍（清代）

绛帐草堂开，弦歌岁月催。茫茫千古事，落落几人才。

处世心无竞，持躬志未灰。平生苦多病，终老白云隈。
端午帖子·皇帝阁
周必大（宋代）

民寿休颁术，人淳罢赐枭。
尧贤不遗野，楚些岂劳招。
宿沛县泗亭驿
王㒜（明代）

维舟当泗水，凉雨洗炎蒸。砧杵孤城月，渔舟别浦灯。

客愁閒可遣，乡梦远难凭。千古龙飞地，令人感废兴。
张稚恭中翰招同高念侣副宪王兰陔水部湖舫宴集
周宸藻（清代）

晴湖如练水云收，画舫相携兴自幽。几处柳阴浮绿蚁，谁家花影傍朱楼。

回思聚散怜佳会，过眼风华感昔游。搔首斜阳频怅望，乾坤何地是沧洲。
答敖茂才
刘克庄（宋代）

太傅品胡儿，樊川誉阿宜。
既为诸父赏，焉用外人知。
晓月家山梦，秋风客舍诗。
桐城逢汝伯，一为说相思。
春日迟子芳游乌龙山
谢翱（宋代）

乌龙烟霭北，君去为亲留。綵舞初离席，音书缺寄邮。

雨登人日冢，槎别客星洲。应有他宵约，相从及此游。
依韵和张推官元夕
文同（宋代）

山郡上元荣乐事，大开金地作遨场。
烟云向晓谁教霁，灯烛乘春自有香。
紫陌荧煌随步远，彩棚佳丽斗眉长。
游人莫惜酬高直，买取银蟾一寸光。
奉赋德修西充大夫成都新园咏归堂二首
叶适（宋代）

浣花炫春澨，濯锦绚晴浦。
成都信繁会，此水工媚妩。
岂无濠上亭，蹙步难仰俯。
誓言违市朝，卜宅近幽阻。
沃沃葵苋畦，焰焰棠杏坞。
朝曦湿浅濑，暮色生远渚。
循涯咏未厌，引流络其圃。
蘋荇依篱樊，凫雁宿庭户。
长松百里外，物象争渺莽。
时平乏隐沦，蓑笠自歌舞。
岷江志东向，激射走吴楚。
胡为滞淫之，飞坎圣所许。
赠白处士
齐己（唐代）

莘野居何定，浮生知是谁。衣衫同野叟，指趣似禅师。

白发应无也，丹砂久服之。仍闻创行计，春暖向峨嵋。
易水怀古
贾岛（唐代）

荆卿重虚死，节烈书前史。
我叹方寸心，谁论一时事。
至今易水桥，寒风兮萧萧。
易水流得尽，荆卿名不消。
偈颂一百五十首
释心月（宋代）

十月十有五，败叶堆云，
寒风推户。明窗下，
东司头，东行西行，
总是提持处。参玄人，
须记取，古人有言兮，
百岁光阴切莫虚度。
送赵资政
曾巩（宋代）

好问逢真主，能言迈古风。
犯颜天意沃，造膝众情通。
弹治心忘势，澄清谊匪躬。
朝廷推指佞，都邑避乘骢。
白简威方厉，青规遇更隆。
析符霄汉上，开幕斗牛中。
里聚追胥息，阶庭讼缿空。
纪纲官特峻，帷幄地弥崇。
吏治连城肃，仓储绝塞充。
锦官清镇俗，玉垒静临戎。
膏泽涵荒阻，春阳煦滞穷。
钧衡求隽望，龟筮协渊衷。
间出千龄合，平居一德同。
股肱康事力，舟楫济川功。
远大经纶略，精微献替忠。
夕冰分外阃，昼锦过江东。
比户仁声入，提封喜气融。
信深销众伪，明盛破群蒙。
正洽讴歌美，俄更节制雄。
保民追吕尚，分土继逢公。
淄水移幢碧，牛山驻旆红。
鱼盐方舸集，绮绣万箱丛。
少憩驱千骑，行归冠百工。
衮衣天下咏，岂独是倥侗。
跋永明惟心诀
释绍昙（宋代）

心已强名，诀从何来。
永明剜肉作疮，何山隔壁猜谜。
急急将来作丙丁，大丈夫儿休拟议。
如拟议，三级浪高鱼化龙，
痴人犹戽夜塘水。
谢富相公见示新诗一轴
邵雍（宋代）

通衢选地半松筠，元老辞荣向盛辰。
多种好花观物体，每斟醇酒发天真。
清朝将相当年事，碧洞神仙今日身。
更出新诗二十首，其间字字敌阳春。
送陈员外于章分司芜湖
王鏊（明代）

东风吹浪碧粼粼，君去分司正值春。闻说为关非旧日，却思省值是比邻。

官曹正对芜湖好，饮兴初尝采石醇。若遇经过烦借问，行船多有洞庭人。
京居感兴五首
贺铸（宋代）

平生感激心，炯炯徒自许。
尘埃五十弦，难为齐人拊。
谢蔡半洲司马见访
王渐逵（明代）

忽传文旆到山居，童仆諠呼竞扫除。地散苔芜拥旌骑，春从杨柳映冠裾。

才华早见推名镇，勋业遥知愧腐儒。圣主只今奠荒服，远人应望指南车。
八声甘州·被西风吹不断新愁
魏了翁（宋代）

被西风吹不断新愁。吾归欲安归。望秦云苍憺，蜀山渺渀，楚泽平漪。鸿雁依人正急，不奈稻粱稀。独立苍茫外，数遍群飞。多少曹苻气势，只数舟燥苇，一局枯棋。更元颜何事，花玉困重围。算眼前、未知谁恃，恃苍天、终古限华夷。还须念，人谋如旧，天意难知。
不如茅屋底
陆游（宋代）

火齐堆盘起，珊瑚列库藏。
不如茅屋底，父子事耕桑。
老少
刘克庄（宋代）

上树千回时已过，绕枝三匝老安归。
向来误立红云料，逃入青山计未非。
送帖佥宪赴山北
张以宁（明代）

大宁城郭枕江雄，前代豪华在眼中。山外貔貅闲夜月，海东鹰隼待秋风。

天围松岭云垂幕，霜下金源水若空。益访民风上天子，忽忘家世是元功。